સત્તર વર્ષના એક ગુજરાતી ટીનેજરની કઈ સિદ્ધિને બિરદાવીએ? તે હાર્વર્ડ યુનિવર્સિટીમાં આ વર્ષે પ્રવેશ મેળવનારા ચાર ભારતીય સ્ટુન્ડન્ટ્સમાંનો એક છે માટે કે તેણે પોતાનાં બે રિસર્ચને પેટન્ટ કરાવવા મોકલ્યા છે એ માટે કે તેણે જોઈ ન શકતા લોકો માટે રોબોટિક સ્ટિક બનાવી છે એ માટે કે પછી TED - આંતરરાષ્ટ્રીય સ્તરે ટેક્નૉલૉજી, એન્ટરટેઇનમેન્ટ અને ડિઝાઇનના જિનીયસને જ્યાં એક પ્લૅટફૉર્મ પર ભેગા કરાય છે ત્યાં પોતાનો પર્ફોર્મન્સ આપ્યો એ માટે. એટલું જ નહીં, તે કાર્ડ-ટ્રિક્સનો માસ્ટર જાદુગર છે, તે મોટિવેશનલ સ્પીકર છે, તે પ્રોફેશનલી વૉઇસઓવર આર્ટિસ્ટ છે, ઇન્ટરનૅશનલ લેવલ પર ફર્સ્ટ લેગો લીગમાં તેના ગ્રુપને બેસ્ટ પ્રોજેક્ટનું ફર્સ્ટ પ્રાઇઝ મળ્યું છે અને નેહરુ સાયન્સ સેન્ટરની ખોજ-૨૦૧૩માં પણ તેણે પહેલા નંબરે અવૉર્ડ મેળવ્યો છે. તે અન્ડર-પ્રિવિલેજ્ડ સ્ટુડન્ટ્સને મૅજિક શીખવવા જાય છે, તે આઠમા ધોરણમાં હતો ત્યારથી તેણે Coolmagics.com નામે પોતાની વેબસાઇટ બનાવી છે. ઓહ... વાંચતાં અને વિચારતાં પણ હાંફી જવાય એટલાં અચીવમેન્ટ્સ પાર્થ મહેતાએ ૧૭ વર્ષની કુમળી વયમાં મેળવ્યાં છે.